המשטרה אירחה כנס חבלה בינלאומי - פוסטה
דף הבית > משטרה > המשטרה אירחה כנס חבלה בינלאומי
המשטרה אירחה כנס חבלה בינלאומי
ב 13/11/2016
לראשונה, משטרת ישראל אירחה וערכה כנס בינלאומי בתחום, בו השתתפו 50 נציגים מ-30 ארגוני משטרה ובטחון בעולם
מערך החבלה של משטרת ישראל קיים השבוע, לראשונה בארץ, את כנס החבלה הבינלאומי IBDC (International Bomb Data Centers), בהשתתפות 50 בעלי תפקידים בכירים בתחום, מ-30 ארגוני משטרה ובטחון בעולם, ובכלל זה FBI, סקוטלנד יארד, נאטו, אינטרפול וכן נציגי משטרות מארצות כגון צרפת, בלגיה, אנגליה, הונג קונג, סינגפור ועוד .
"מדובר בכנס מקצועי ויוקרתי הנערך אחת לשנה, במטרה לקדם שיתוף פעולה מקצועי בין מדינות, על רקע תפיסת הטרור כאיום גלובאלי, בדגש על ניתוח, שתוף מידע וקידום טכניקות להתמודדות ונטרול זירות חבלה, רגישות ומורכבות, מולם ניצבים חבלנים בכל העולם", נמסר מהמשטרה.
ישראל נבחרה השנה לראשונה כאמור, לארח ולהוביל את הכנס בארץ – דבר שלפי המשטרה "מהווה אינדיקציה למעמדה העולמי של משטרת ישראל בכלל ומערך החבלה בפרט, בקרב הארגונים בעולם, כארגון המוביל בתחום, נוכח תא השטח הבטחוני המיוחד בו אנו פועלים באינטנסיביות, לצד פיתוח וביסוס קשרים מקצועיים, הפריה הדדית והצפת פתרונות לבעיות משותפות".
במהלך הכנס הציגו נציגי מערך החבלה של אגף המבצעים במשטרת ישראל, את מבנה היחידה ותחומי אחריותה, מאפייני האיום בישראל במישור הפח"ע והפלילי, פעילות המעבדות בניתוח זירות פיצוץ, תצוגות תכלית ואמצעים, הכשרות ואימונים מקצועיים במכללה הלאומית לשוטרים ויצרו בהתאם עניין רב מצד נציגי המדינות, אשר בקשו לקדם פגישות עבודה נוספות בהמשך.
הכנס ארך כשבוע וכלל ימי עיון, הרצאות, תצוגות מקצועיות וניתוח אירועי חבלה ברחבי העולם, לשם לימוד והכרת דרכי טיפול, כפי שהוצגו על ידי כלל באי הכנס – כל מדינה וגוף ביטחוני בתחומו. בנוסף, נערכו סיורים בשטח ובאתרים שונים בירושלים.
אמש (12.11) נערך מפגש רשמי עם מפכ"ל המשטרה, שציין את "חשיבות הקשר הבינלאומי, הן ברמה המקצועית והן האישית, לקידום המענה האפקטיבי בתחום כה מורכב, שתכליתו – בטחון הציבור".